《履斋先生下颁参附往体以谢》
宋代·陈起

有客号奚毒，西来自赤水。
外负炎炎气，内存温粹美。
当年杨天炎，夸大不绝齿。
解后段氏子，即之殊可喜。
却邪乃素心，调中古无比。
世仰大医王，民瘼咨朝市。
二子愿托身，赴汤任驱使。
兴怜维摩老，遣前护衰毁。
病魔亟退舍，怡然得安垒。
缅想蓄牛溲，陋哉子韩子。
既非瞑眩剂，厥疾无瘳理。
一念卫生恩，百拜额加子。

作者简介：陈起，字辅圣，沅江（今属湖南）人。仁宗景祐元年（一○三四）进士。历知宁乡、秭归、湘乡、萍乡等县（清嘉庆《沅江县志》卷二五）。嘉祐间为永州通判（清道光《永州府志》卷一八）。